**Bratislava, 27.09.2016**

**SARIO: MSV v Brne – príležitosť pre slovenské firmy**

Slovenská agentúra pre rozvoj investícií a obchodu (SARIO) má za cieľ podporovať rozvoj slovenskej ekonomiky. Robí tak nielen prostredníctvom priamych zahraničných investícií ale aj podporou malých a stredných podnikov pri hľadaní exportných a obchodných príležitostí v zahraničí. SARIO pripravuje celoročne pre podnikateľov sériu kooperačných podujatí na podporu exportu.

Najbližším podujatím v rámci tejto série je **Medzinárodný strojársky veľtrh v Brne, ktorý sa bude konať od 3.10.2016 do 7.10.2016.** Ide o jeden z najdôležitejších strojárskych veľtrhov v strednej Európe s každoročnou účasťou viac ako 1500 vystavovateľov a 80000 návštevníkov. MSV v Brne je zameraný na všetky kľúčové oblasti strojárskeho a elektrotechnického priemyslu. Zo zahraničia prichádza 35% vystavovateľov a 10% návštevníkov.

**„Pre SARIO je kľúčové napĺňať jeden zo svojich strategických cieľov, ktorým je zapájanie slovenských firiem do dodávateľského reťazca investorov, veľkých spoločností a poskytovanie platformy na podporu zahraničného obchodu a exportných ambícií slovenských firiem. SARIO takto pomáha slovenským firmám etablovať sa v silnej zahraničnej konkurencii“,** povedal generálny riaditeľ SARIO Robert Šimončič.

Ministerstvo hospodárstva SR v spolupráci so Slovenskou agentúrou pre rozvoj investícií a obchodu preto pripravilo pre slovenských podnikateľov platformu v rámci spoločnej expozície s významnou štátnou podporou a vo vizuále značky Slovensko **GOOD IDEA SLOVAKIA**. Spoločnú expozíciu Slovenska nájdete v pavilóne V, č. stánku 140.

Zástupcovia agentúry SARIO predstavia nástroje agentúry na podporu podnikania, prinesú konkrétne informácie o sérii odborných podujatí a konferencií na podporu exportných aktivít - SARIO Business Link, ako aj o databáze investičných projektov, o portáli pre exportérov a poskytnú aj individuálne konzultácie, poradenstvo a informačné materiály počas celej doby trvania veľtrhu. Zároveň ponúknu možnosť priamo sa registrovať na najväčšie medzinárodné B2B podujatie na Slovensku, na **Slovenskú kooperačnú burzu 2016.**

Strojársky sektor patrí na Slovensku k najväčším zamestnávateľom. Ani počas pretrvávajúcej krízy nestratil základné konkurenčné výhody. K výhodám strojárstva patrí dlhodobá tradícia, neustále možnosti pre výskum a vývoj, dobré skúsenosti v implementácii nových technológií do výroby, ako aj vysokokvalifikovaní a odborne pripravení pracovníci.

Cieľom SARIO je byť modernou agentúrou, ktorú budú zahraniční investori aj domáci partneri vnímať ako nositeľa rastu a inovácií. SARIO chce v maximálne možnej miere napomáhať rozvoju slovenskej ekonomiky získavaním nových investícií a podporou obchodu, čo sa prejaví množstvom nových pracovných miest a zvyšovaním životnej úrovne na Slovensku.